**П Р А В И Л А**

за вътрешно подаване на сигнали по Закона за защита на лицата, подаващи сигнали или публично оповестяващи информация за нарушения (ЗЗЛПСПОИН)

**РАЗДЕЛ I.**

**ОБЩИ ПОЛОЖЕНИЯ**

**Цел на правилата**

**Чл. 1. (1)** С тези правила ***(„Правилата“)*** се определят условията и редът за вътрешно подаване на сигнали до "МНОГОПРОФИЛНА БОЛНИЦА ЗА АКТИВНО ЛЕЧЕНИЕ – БЛАГОЕВГРАД" АД, вписано в търговския регистър и регистъра на ЮЛНЦ към Агенция по вписванията с ЕИК 101505152, със седалище и адрес на управление: гр. Благоевград, ул. „Славянска“ № 60 ***(„МБАЛ – Благоевград“ АД)*** по Закона за защита на лицата, подаващи сигнали или публично оповестяващи информация за нарушения ***(ЗЗЛПСПОИН)***, включително и тяхното приемане, регистриране и разглеждане.

**(2)** Правилата се приемат и утвърждават на основание чл. 13 от ЗЗЛПСПОИН и имат за цел да запознаят всяко лице, включително служителите в МБАЛ – БЛАГОЕВГРАД АД, с процедурата по приемане, регистрация и разглеждане на сигнали за нередности и нарушения в областите, посочени в чл. 3 (трети), постъпили чрез вътрешния канал за подаване на сигнали.

**Вътрешен канал за приемане на сигнали. Длъжностно лице по разглеждане на сигналите**

**Чл. 2. (1)** С Правилата се създава вътрешен канал за приемане на сигнали по смисъла на ЗЗЛПСПОИН.

**(2)** Сигнали за нередности по ЗЗЛПСПОИН, подадени при условията на настоящите правила, се приемат, регистрират и разглеждат от Длъжностно лице по разглеждане на сигнали, определено със заповед на Изпълнителния директор на МБАЛ – БЛАГОЕВГРАД АД.

**(3)** Длъжностно лице по разглеждане на сигналите отговаря за тяхното приемане, регистриране и разглеждане. То задължително подписва Декларация за конфиденциалност и липса на конфликт на интереси преди началото на изпълнението на задълженията си, дадена като образец към настоящите правила.

**(4)** При изпълнение на своите функции и задължения Длъжностното лице е функционално независимо и не подлежи на контрол относно взетите от него решения, а единствено относно качественото и навременно изпълнение на своите задължения.

**(5)** Длъжностното лице е длъжно да предоставя на лицата, желаещи да подадат сигнал, ясна и лесно достъпна информация за процедурите за подаване на сигнали, включително към компетентния национален орган.

**РАЗДЕЛ II.**

**ПРИЕМАНЕ НА ПОЛУЧЕНИ СИГНАЛИ**

**Приложно поле**

**Чл. 3. (1)** Сигнализиращо лице по смисъла на настоящите Правила е само физическо лице, което подава информация за нарушение, **което застрашава или уврежда обществения интерес**, станало му известно в работен контекст.

**(2)** Сигнали за нарушения могат да подават:

**1.** Служителите и работниците на МБАЛ – БЛАГОЕВГРАД АД, когато информацията им е станала известна при или по повод изпълнение на трудовите или служебните им задължения;

**2.** Лица, работещи под надзора и ръководството на изпълнители, подизпълнители и доставчици на МБАЛ – БЛАГОЕВГРАД АД;

**3.** Лица, които полагат труд без трудово правоотношение или упражняват свободна професия или занаятчийска дейност;

**4.** Доброволци или стажанти в МБАЛ – БЛАГОЕВГРАД АД, независимо дали длъжността им е платена или не;

**5.** Член на управителен, контролен орган или одитен комитет на МБАЛ – БЛАГОЕВГРАД АД;

**6.** Кандидати за работа, участвали в конкурс или друга форма на подбор за постъпване на работа в МБАЛ – БЛАГОЕВГРАД АД, чието трудово правоотношение предстои да започне и получили в това им качество информация за нарушение;

**7.** Служители или работници на МБАЛ – БЛАГОЕВГРАД АД, когато информацията е получена в рамките на трудовото им правоотношение, което е прекратено към момента на подаване на сигнала или на публичното оповестяване.

**(3)** Лицата, които подават сигнал могат да използват вътрешния канал за подаване на сигнали,като подават в МБАЛ – БЛАГОЕВГРАД АД писмени и устни сигнали за нередности по реда на настоящия раздел. Сигнал за нередности може да се подаде и чрез външен канал или посредством публично оповестяване за нарушението по реда на раздел VI. (шести) от настоящите правила.

**(4)** Сигналите за нередности не могат да бъдат използвани по какъвто и да е начин за цели, различни от естеството на самия сигнал и въз основа на тях не могат да бъдат извършвани други действия срещу сигнализиращото лице. Сигнализиращото лице се ползва от защитата по раздел V. (пети) от настоящите правила.

**(5)** Сигналите, които се разглеждат по реда на тези правила, следва да се касаят за нарушение, което попада в някоя от следните области:

**1. нарушения на българското законодателство или на посочените в приложението към закона актове на Европейския съюз в някоя от следните области:**

**а)** обществените поръчки;

**б)** финансовите услуги, продукти и пазари и предотвратяването на изпирането на пари и финансирането на тероризма;

**в)** безопасността и съответствието на продуктите;

**г)** безопасността на транспорта;

**д)** опазването на околната среда;

**е)** радиационната защита и ядрената безопасност;

**ж)** безопасността на храните и фуражите, здравето на животните и хуманното отношение към тях;

**з)** общественото здраве;

**и)** защитата на потребителите;

**й)** защитата на неприкосновеността на личния живот и личните данни;

**к)** сигурността на мрежите и информационните системи;

**2. нарушения, които засягат финансовите интереси на Европейския съюз**;

**3. нарушения на правилата на вътрешния пазар, включително правилата относно конкуренцията и държавните помощи**;

**4. нарушения, свързани с трансгранични данъчни схеми**, чиято цел е да се получи данъчно предимство, което противоречи на предмета или на целта на приложимото право в областта на корпоративното данъчно облагане;

**5. извършено престъпление от общ характер,** за което сигнализиращото лице е узнало във връзка с извършване на своята работа или при изпълнение на служебните си задължения;

**6. нарушения на българското законодателство в областта на:**

**а)** правилата за заплащане на дължими публични държавни и общински вземания;

**б)** трудовото законодателство;

**в)** законодателството, свързано с изпълнението на държавна служба.

**(6)** Тази правила иЗЗЛПСПОИН не е приложим за разглеждане на жалби, сигнали или други искания, независимо от това как са озаглавени, чрез които се търси единствено защита на лични права, които по дефиниция са скрепени с наличието на личен и пряк правен интерес, без да има индикация за засегнат обществен такъв, включително и жалби и сигнали, касаещи междуличностни отношения.

**Изключения от приложното поле**

**Чл. 4.** Настоящите правила **не** **се** прилагат за сигнали за нарушения:

**1.** на правилата за възлагане на обществени поръчки в областта на отбраната и националната сигурност, когато те попадат в обхвата на чл. 346 от Договора за функционирането на Европейския съюз (производство или търговията с оръжие, муниции и военни материали);

**2.** на защитата на класифицирана информация по смисъла на чл. 1, ал. 3 от Закона за защита на класифицираната информация;

**3.** които са станали известни на лица, упражняващи правна професия и за които съществува задължение по закон за опазване на професионална тайна;

**4.** на поверителността на здравната информация по смисъла на чл. 27 от Закона за здравето;

**5.** на тайната на съдебното съвещание;

**6.** на правилата на наказателното производство.

**Подаден сигнал извън приложеното поле на правилата**

**Чл. 5.** При подаден сигнал за нередности в области извън посочените в чл. 3, ал. 5, както и при сигнал за нередности в някои от областите по чл. 4, Длъжностното лице не е длъжно да образува преписка и да извърши проверка по реда на настоящите правила, а сигнализиращото лице не се ползва от защитата по раздел V от настоящите правила.

**Начини на подаване на сигналите**

**Чл. 6.** Сигнали за нередности могат да се подадат устно или писмено, включително по електронен път, до Длъжностното лице по разглеждане на сигнали, както следва:

**1.** на електронен адрес: whistleblowing\_mbalbl@abv.bg

**2.** чрез телефонен разговор на телефонен номер на Длъжностното лице по разглеждане на сигнали, на който отговаря само последното;

**3.** при лична среща с Длъжностното лице по разглеждане на сигнали, който документира устно подадения пред него сигнал.

**Ненадлежно подаден сигнал**

**Чл. 7. (1)** Ако по някаква причина сигналът за нередности бъде подаден до лице, различно от Длъжностното лице по разглеждане на сигнали, същото е длъжно незабавно, в рамките на работния ден или, ако сигналът е подаден след работно време, в първия работен ден след това, да предаде сигнала на Длъжностното лице по разглеждане на сигналите, ведно с всички приложения и писмени доказателства към него.

**(2)** Лицето по ал. 1 не разкрива на трети лица, различни от Длъжностното лице, информация, съдържаща се в сигнала, включително за самоличността на сигнализиращото лице и на засегнатото със сигнала лице.

**(3)** В случай че сигналът е заведен в общата деловодна система на МБАЛ - БЛАГОЕВГРАД АД, същият се заличава оттам със заповед на изпълнителния директор на болницата, по предложение на Длъжностното лице по разглеждане на сигналите.

**Писмени сигнали**

**Чл. 8. (1)** Писмените сигнали се подават чрез попълване и подписване от сигнализиращото лице на формуляр по утвърден от КЗЛД образец, наличен в Приложението към настоящите Правила, и на интернет страницата на МБАЛ - БЛАГОЕВГРАД АД. Сигнализиращото лице може да подаде сигнал и в свободен текст, без да използва формуляра, но в този случай сигналът следва да има съдържанието по ал. 2.

**(2)** Сигналът следва да съдържа най-малко:

**1.** трите имена, адрес и телефон на подателя, както и електронен адрес, ако има такъв;

**2.** имената на лицето, срещу което се подава сигналът и неговата месторабота, ако сигналът се подава срещу конкретно лице и то е известно на сигнализиращото лице;

**3.** конкретни данни за нарушение или за реална опасност такова да бъде извършено, място и период на извършване на нарушението, ако такова е извършено, описание на деянието или обстановката и други обстоятелства, доколкото такива са известни на сигнализиращото лице;

**4.** дата на подаване на сигнала;

**5.** подпис, електронен подпис или друга идентификация на подателя.

**(3)** Към сигнала могат да се приложат всякакъв вид източници на информация, подкрепящи изложените в него твърдения, и/или позоваване на документи, в т. ч. да бъдат посочени данни за лица, които биха могли да потвърдят съобщените данни или да предоставят допълнителна информация;

**(4)** Когато сигналът е подаден в свободен текст, без да е използван формулярът, Длъжностното лице въвежда информацията от сигнала в утвърдения формуляр.

**(5)** Когато сигналът е подаден и получен чрез пощенска пратка, от която е видно, че се касае за сигнал по ЗЗЛПСПОИН, то пощенската пратка и съдържащите се в нея документи не се сканират в деловодната система на МБАЛ - БЛАГОЕВГРАД АД, а незабавно се предава на Длъжностното лице по разглеждане на сигналите, без получилият я да се запознава със съдържанието, като предаването на пратката се документира чрез приемо-предавателен протокол, или чрез друг писмен документ, удостоверяващ предаването.

**Устни сигнали**

**Чл. 9. (1)** Устните сигнали се съобщават на Длъжностното лице по време на разговор, осъществен по телефона, по други системи за гласови съобщения или лична среща. В този случай Длъжностното лице попълва формуляра за подаване на сигнали, който съдържа информацията, изложена в чл. 8, ал. 2 от настоящите правила.

**(2)** Формулярът по ал. 1 задължително се подписва от сигнализиращото лице.

**(3)** В случай че сигнализиращото лице при устното подаване на сигнала откаже да посочи някое от обстоятелствата по чл. 8, ал. 2 от правилата или по някаква причина не е в състояние да ги посочи, служителят отразява отказа в съответния формуляр.

**Анонимно подадени сигнали**

**Чл. 10. (1)** Анонимни сигнали не се разглеждат при условията и по реда на ЗЗЛПСПОИН и настоящите Правила. Анонимен сигнал може да бъде разгледан по ред и условия извън тези по ЗЗЛПСПОИН, ако правната уредба, приложима към дейността на съответния задължен субект или неговите вътрешни актове, налагат или допускат това. В тези случаи анонимният сигнал може да се разглежда за цели, различни от целите на ЗЗЛПСПОИН и да се води в отделен регистър.

**(2)** Анонимните сигнали не се регистрират чрез УИН по реда на следващия раздел, а за тях единствено се поставя входящ номер на лечебното заведение, с отбелязване, че сигналът е анонимен.

**(3)** Сигнализиращото лице, подало анонимен сигнал, не се ползва от защитата по раздел V. (пети), освен ако самоличността му се разкрие на по-късен етап и действително е станало обект на ответни действия.

**РАЗДЕЛ III.**

**РЕГИСТРАЦИЯ НА ПОЛУЧЕНИ СИГНАЛИ. РЕГИСТЪР НА СИГНАЛИТЕ.**

**Регистрация на сигнала**

**Чл. 11. (1)** Ако сигналът е постъпил в рамките на работното време на „МБАЛ - БЛАГОЕВГРАД АД, Длъжностното лице подава информация за него в рамките на същия работен ден и получава от Комисия за защита на личните данни (КЗЛД) генериран от платформата на Комисията уникален идентификационен номер (УИН), като за целта предоставя наименование и ЕИК/БУЛСТАТ на МБАЛ - БЛАГОЕВГРАД АД, своите идентификационни данни като служител, отговарящ за разглеждането на сигнала, предмет на сигнала и начин на неговото получаване (писмено или устно). За сигнали, получени след края на работното време, информацията до КЗЛД се подава от Длъжностно лице в първия работен ден, следващ постъпването на сигнала.

**(2)**  С УИН се регистрират всички подадени сигнали, включително:

**1.** сигнали, отнасящи се до нарушения, извършени преди повече от две години (чл. 9, т. 2);

**2.** сигнали, които не попадат в обхвата на ЗЗЛПСПОИН, ако това не може да бъде установено при началния преглед на сигнала;

**3.** сигнали за нарушения, чието съдържанието не дава основание да се приемат за правдоподобни (чл. 15, ал. 6, изр. 2 от закона);

**4.** сигнали, съдържащи очевидно неверни или заблуждаващи твърдения за факти (чл. 15, ал. 6, изр. 3 от закона);

**5.** сигнали за нарушения, подлежащи на докладване по специална нормативна уредба;

**6.** сигнали за нарушения, които вече са констатирани от вътрешно звено на „МБАЛ - БЛАГОЕВГРАД АД, независимо дали са предприети действия по отстраняването им

**(3)** Сигналът се регистрира от Длъжностното лице и във вътрешния регистър на сигналите, адресирани до МБАЛ - БЛАГОЕВГРАД АД, в срока за регистриране на сигнала с УИН в платформата на КЗЛД.

**(4)** В 7-дневен срок от получаване на сигнала Длъжностното лице потвърждава по реда на чл. 14 регистрацията му във вътрешния регистър.

**(5)** С УИН не се регистрират анонимните сигнали, както и сигналите, които са очевидно извън приложното поле на ЗЗЛПСПОИН, ако това обстоятелство е очевидно още при начален преглед на подадения сигнал.

**Регистър за сигнали**

**Чл. 12. (1)** Вътрешният регистър за сигнали е електронен и се поддържа в таблична форма.

**(2)** Регистърът не е публичен и достъпът до него е ограничен единствено до Длъжностното лице по разглеждане на сигналите.

**(3)** Длъжностното лице по разглеждане на сигналите има достъп до регистъра, като по изключение. По изключение, по предложение на длъжностното лице по разглеждане на сигналите, изпълнителният директор може да упълномощи с отделна заповед и друг служител МБАЛ - БЛАГОЕВГРАД АД да достъпва и поддържа регистъра. Изключение е налице, когато:

**1.** Длъжностното лице отсъства от работа;

**2.** При наличие на конфликт на интереси съгласно чл. 21, ал. 3 и следв. от настоящите правила;

**3.** За разглеждане на сигнала Длъжностното лице е поискало съдействие от друг служител, който за целите на проверката, следва да разполага с данните от регистъра;

**4.** Налице са други уважителни причини.

**(4)** Регистърът съдържа информация за:

**1.** лицето, което е приело сигнала;

**2**. датата на подаване на сигнала;

**3.** засегнатото лице, ако такава информация се съдържа в сигнала;

**4.** обобщени данни за твърдяното нарушение, като място и период на извършване на нарушението, описание на деянието и други обстоятелства, при които е било извършено;

**5.** връзката на подадения сигнал с други сигнали след установяването и в процеса на обработване на сигнала;

**6.** информация, която е предоставена като обратна връзка на лицето, подало сигнала, и датата на предоставянето ѝ;

**7.** предприетите последващи действия;

**8.** резултатите от проверката по сигнала;

**9.** периода на съхраняване на сигнала, който е винаги 5 (пет) години, освен ако закон или друг нормативен акт не налага различен срок за съхранение. Удължаване на срока за съхранение се допуска при наличието на легитимен интерес МБАЛ - БЛАГОЕВГРАД АД по смисъла на чл. 6, пар. 1 от Регламент (ЕС) 2016/679, както и в случаите на образувано наказателно, гражданско, трудовоправно или административно производство във връзка с подадения сигнал.

**Поверителност на съдържанието на сигнала и регистъра**

**Чл. 13. (1)** Длъжностното лице, всяко друго лице, упълномощено да достъпва и поддържа регистъра или което по какъвто и да е начин е достъпило до информация във връзка със сигнала, са длъжни да прилагат технически мерки за опазване на информацията, станала им известна по повод сигнала, като поверителна и защитена, като се задължават най-малко да прилагат следните мерки за сигурност:

**1. н**еразкриване на данни за самоличността на сигнализиращото лице и на засегнатото със сигнала лице на трети лица, различни от лицата, отговарящи за разглеждането на сигнала;

**2.** паролата за достъп до регистъра или до устройството, на което той се съхранява, съдържа поне една голяма буква, малка буква, цифра и символ;

**3.** смяна на паролата си най-малко веднъж на 180 (сто и осемдесет) календарни дни;

**4.** устройството, посредством което се достъпва регистърът, не се оставя отключено и без надзор от лицата с право на достъп до регистъра;

**5.** устройството разполага с антивирусна програма;

**6.** своевременно заличаване на ненужните за целите на разглеждане на сигнала данни;

**7.** архивиране на данните от регистъра на всеки 2 (две) години чрез съхранението им на USB или CD, достъпът до които е строго ограничен;

**8.** изтриване на данните за сигнал от регистъра, ако са изтекли 5 (пет) години от подаването на сигнала и не е налице основание по чл. 12, ал. 4, т. 9 за удължаване на срока за съхранение.

**(2)** Изискванията по предходните алинеи се прилагат и за информация, която има връзка със сигнала, включително относно начина на съхранението на сигнала като документ, както и на факти, обстоятелства и други документи, станали известни в хода на проверката по сигнала;

**(3)** Когато документи и друга информация се съхраняват на хартиен носител, Длъжностното лице и другите упълномощени лица са длъжни да осигурят поверителността на информацията, като не допускат достъпването на документите и информацията от трети лица, включително като ги съхраняват в шкафове под ключ в ограничени за достъп помещения или пространства.

**Потвърждение за получен сигнал**

**Чл. 14. (1)** В 7-дневен срок от получаването на сигнала Длъжностното лице потвърждава на сигнализиращото лице получаването на сигнала.

**(2)** С потвърждението се съдържа напомняне за начина на връзка с Длъжностното лице по разглеждане на сигнали и означаване на писмата във връзка със сигнала с “Поверително”.

**(3)** Когато е налице основание за това, на сигнализиращото лице се предоставя и информация за възможността на сигнализиращото лице да подаде паралелно и сигнал до:

**1.** КЗЛД – в случай че сигналът е подаден срещу работодателя на сигнализиращото лице;

**2.** компетентните институции, органи, служби или агенции на Европейския съюз с цел последващо разследване, когато това е предвидено в актове на Европейския съюз;

**3.** други компетентните органи, когато се засягат правата на сигнализиращото лице, като на лицето се указва, че компетентни органи могат да бъдат изброените в чл. 20 от ЗЗЛПСПОИН.

**РАЗДЕЛ IV.**

**ПРОВЕРКА. РАЗГЛЕЖДАНЕ НА СИГНАЛИ И ПОСЛЕДВАЩИ ДЕЙСТВИЯ**

**Проверка на редовността**

**Чл. 15. (1)** Непосредствено след потвърждението за регистрация Длъжностното лице извършва проверка на редовността на сигнала от външна страна.

**(2**) Ако сигналът не съдържа необходимата информация по чл. 8, ал. 2 от настоящите правила, Длъжностното лице указва на сигнализиращото лице да отстрани нередовностите в 7-дневен срок. При неотстраняване в указания срок на нередовностите сигналът и приложенията към него се връщат на сигнализиращото лице.

**Проверка за очевидна невярност на данните в сигнала**

**Чл. 16. (1)** Непосредствено след потвърждението за регистрация Длъжностното лице проверява сигнала по отношение на неговата достоверност. Ако констатира, че сигналът съдържа очевидно неверни или заблуждаващи твърдения за факти, Длъжностното лице указва на сигнализиращото лице да поправи твърденията си в 7-дневен срок, включително като се посочи, че засегнатото със сигнала лице има право на справедлив процес при презумпция за невиновност и на обезщетение за всички имуществени и неимуществени вреди, ако бъде установено, че сигнализиращото лице съзнателно е подало сигнал с невярна информация или публично е оповестило невярна информация, както и когато според обстоятелствата е било длъжно да предположи, че информацията е невярна.

**(2)** Проверката обхваща и преценка дали сигналът попадат в обхвата на настоящите правила и дали касае областите по чл. 3, ал. 5 от Правилата.

**Връщане на сигнали**

**Чл. 17. (1)** Не се образува производство и не се разглеждат сигнали, които:

**1.** са нередовни от външна страна и в срока по чл. 15, ал. 2 нередовностите не са отстранени от сигнализиращото лице;

**2.** съдържанието на които не дава основание да се приемат за правдоподобни, съдържат неверни или заблуждаващи твърдения за факти и в срока по чл. 16, ал. 2 сигнализиращото лице не е поправило твърденията си в сигнала;

**3.** не попадат в обхвата на чл. 3, ал. 3 от настоящите правила и съдържат твърдения за нарушения извън посочените области;

**4.** се отнасят до нарушения, извършени преди повече от две години;

**5.** анонимни сигнали.

**(2)** В случаите по предходната алинея Длъжностното лице по своя преценка изготвя решение за отказ за образуване на проверка и го изпраща на сигнализиращото лице.

**Статус на сигналите**

**Чл. 18**. **(1)** Сигнали, при които са констатирани нередовности, се отбелязват в Регистъра със статус ***„в процес на отстраняване на нередовности“***.

**(2)** Сигнал, за който служителят, отговарящ за разглеждането на сигнали, е дал указания на сигнализиращото лице за отстраняване на нередовностите и тези нередовности не са били отстранени в срок до 7 (седем) дни, се отбелязват в Регистъра със статус ***„прекратен поради неотстранени нередовности“***.

**(3)** Сигнал, за който е установено, че се отнася до нарушения, извършени преди повече от две години преди датата на подаването му, или до нарушения, които са извън предметното поле на Правилата, е недопустим и в Регистъра се отбелязва със статус ***„не подлежи на разглеждане“***.

**(4)** Сигнал, по отношение на който са известни всички обстоятелства и е попълнен формуляр за регистрирането му, се отбелязва в Регистъра със статус ***„в процес на разглеждане“***.

**(5)** Сигнал, по който е изготвен индивидуален доклад по чл. 17, ал. 1, т. 4 от ЗЗЛПСПОИН, се отбелязва в Регистъра със статус ***„приключен“***.

**Разглеждане по същество. Сигнали с приоритет.**

**Чл. 19.** В случай на постъпили множество сигнали Длъжностното лице приоритизира разглеждането им съобразно тежестта на нарушението при следните критерии:

**1.** сигнали за нередности, които биха могли да създадат или са създали риск за живота, здравето, достойнството и свободата на сигнализиращото лице, негови близки, колеги, клиенти, служители, управители, съдружници, директори на МБАЛ - БЛАГОЕВГРАД АД и трети лица;

**2.** Сигнали за нередности, които биха могли да създадат основание за санкция или глоба над 30 000 (тридесет хиляди) лв. или за заплащане на обезщетение за вреди над този размер;

**3.** Сигнали за нередности, които биха могли да доведат до отнемане на лиценз, разрешително или друг документ, даващ основание за упражняване на конкретен вид дейност или професия;

**4.** извършеното нарушение оказва или би могло да окаже значително и трайно във времето отрицателно въздействие върху обществения интерес;

**5.** извършеното нарушение би могло да окаже потенциални репутационни щети.

**6.** Всички други сигнали, които не попадат в предходните точки;

**7.** Явно необосновани сигнали.

**Събиране на доказателства и последващи действия**

**Чл. 20.** По време на проверката Длъжностното лице поддържа постоянна връзка със сигнализиращото лице, като Длъжностното лице:

**1.** има право да изисква допълнителни сведения и съдействие от сигнализираното лице, както и от трети лица и звена в структурата на МБАЛ - БЛАГОЕВГРАД АД;

**2.** има право да събира и оценява посочените от сигнализиращото лице и трети лица доказателства;

**3.** изслушва лицето, срещу което е подаден сигналът (засегнато лице) и му предоставя всички събрани доказателства, както и възможност да:

**3.1.** даде становище или направи възражение по тях в 7-дневен срок при спазване на защитата на сигнализиращото лице;

**3.2.** представи и посочи нови доказателства, които да бъдат събрани в хода на проверката;

**4.** приема писмените обяснения на засегнатото лице;

**5.** оценява всички доказателства, представени в хода на проверката;

**6.** предприема действия в рамките на своята компетентност за преустановяване на нарушението или за предотвратяването му, ако то не е започнало.

**Препращане на сигнала до КЗЛД или други лица. Конфликт на интереси.**

**Чл. 21.** Длъжностното лице предварително уведомява сигнализиращото лице за предстоящо препращане на сигнала до КЗЛД, когато е необходимо предприемане на действия и оказване на съдействие от страна на Комисията.

**(2)** След уведомяването по ал. 1 Длъжностното лице пристъпва към препращане на сигнала до Комисията, като преди това заличава данните, разкриващи самоличността на сигнализиращото лице и засегнатото със сигнала лице.

**(3)** При постъпване на сигнал за нарушения, подаден срещу Длъжностното лице по разглеждане на сигнали, Длъжностното лице или служителят, получил сигнала, незабавно го препраща на Председателя на съвета на директорите на МБАЛ - БЛАГОЕВГРАД АД.

**(4)** При постъпване на сигнал за нарушения, подаден срещу член на Съвета на директорите на МБАЛ - БЛАГОЕВГРАД АД, Длъжностното лице незабавно препраща сигнала на КЗЛД.

**(5)** В случаите по ал. 4 преди препращането на сигнала се информира сигнализиращото лице, освен ако това би застрашило или навредило на сигнализиращото лице.

**(6)** Ако са налице данни за извършено престъпление, Длъжностното лице изпраща сигнала и материалите към него на прокуратурата.

**(7)** Препращането на вътрешен сигнал към КЗЛД или към Прокуратурата (в случаите по ал. 6) не освобождава Длъжностното лице, както и всяко друго лице, което е имало достъп до сигнала, от задължението им за защита на самоличността на сигнализиращото лице.

**Прекратяване на проверката по сигнала**

**Чл. 22. (1)** Проверката се прекратява, когато нарушението, за което е подаден сигналът, е маловажен случай и не налага предприемането на допълнителни последващи действия. ***"Очевидно маловажно нарушение"*** по смисъла на предходното изречение е налице, когато извършеното нарушение разкрива явно незначителна степен на обществена опасност с оглед на липсата или незначителността на вредните последици.

**(2)** Прекратяването по ал. 1 не засяга други задължения или приложими процедури във връзка с нарушението, за което е подаден сигнал, нито защитата по ЗЗЛПСПОИН по отношение на вътрешното или външното подаване на сигнали.

**(3)** Проверката се прекратява и в случаите на ***повтарящ се сигнал***, който не съдържа нова информация от съществено значение за нарушение, по отношение на което вече има приключила проверка, освен ако нови правни или фактически обстоятелства не дават основание за предприемането на последващи действия.

**Предприемане на мерки при потвърждаване на данните в сигнала**

**Чл. 23. (1)** Когато в хода на проверката изнесените в сигнала данни бъдат потвърдени от проверката при разглеждането му от страна на Длъжностното лице, последното извършва следните действия:

**1.** организира предприемането на последващи действия във връзка със сигнала, като за целта може да изисква съдействието на други лица или звена;

**2.** предлага на Изпълнителния директор конкретни мерки с цел преустановяване или предотвратяване на нарушението в случаите, когато такова е констатирано или има реална опасност за предстоящото му извършване;

**3.** насочва сигнализиращото лице към компетентните органи, когато се засягат неговите права;

**4.** препраща сигнала на Комисията за защита на личните данни заедно с цялата първоначална и/или впоследствие събрана документация към него и без да заличава данни, в 7-дневен срок от установяването на следните обстоятелства:

**4.1.** когато сигналът съобщава за нарушения, извършени от лица, заемащи висши публични длъжности по чл. 6 от Закона за противодействие на корупцията, с цел последващо препращане към Комисията за противодействие на корупцията;

**4.2.** когато сигналът се отнася до дейността на друг задължен субект по чл. 12, ал. 1 от ЗЗЛПСПОИН, без той конкретно да е упоменат в сигнала;

**4.3.** е налице необходимост от предприемане на действия от страна на КЗЛД по ЗЗЛПСПОИН.

**(2)** В случай че сигналът е подаден срещу Изпълнителния директор или друг член на Съвета на директорите на МБАЛ - БЛАГОЕВГРАД АД, Длъжностното лице насочва сигнализиращото лице към едновременно сигнализиране на органа за външно подаване на сигнали (КЗЛД).

**(3)** В срок не по-дълъг от три месеца след потвърждаването на получаването на сигнала отговорното лице изпраща обратна информация за резултатите от извършената проверка и за предприетите действия на сигнализиращото лице.

**Индивидуален доклад при приключване на проверката**

**Чл. 24. (1)** В срок не по-дълъг от 3 месеца след потвърждението за получаване на сигнала по чл. 14 от правилата, Длъжностното лице съставя индивидуален доклад за работата си по сигнала.

**(2)** Докладът по ал. 1 съдържа:

**1.** кратко описание на информацията от сигнала;

**2**. предприетите действия съобразно решението по чл. 23 и мотивите за това;

**3**. окончателните резултати от проверката по сигнала;

**4**. указание до сигнализиращото лице, че може да подаде сигнал до КЗЛД, ако с доклада сигнализиращото лице е информирано, че проверката е прекратена на основание чл. 22, ал. 1 или ал. 3 от Правилата.

**(3)** Докладът се връчва на сигнализиращото лице, както и на засегнатото със сигнала лице при спазване на задължението за тяхната защита.

**РАЗДЕЛ V.**

**ЗАЩИТА НА СИГНАЛИЗИРАЩОТО ЛИЦЕ И НА ЗАСЕГНАТОТО ЛИЦЕ**

**Право на защита на засегнатото лице**

**Чл. 25. (1)** Всяко лице, което е подало сигнал чрез вътрешния канал по реда на настоящите правила и в съответствие със Закона за защита на лицата, подаващи сигнали или публично оповестяващи информация за нарушения, се ползва със защита по настоящия раздел от момента на подаване на сигнала, ако е спазило процедурите по настоящите правила, имало е основателна причина да счита, че подадената информация за нарушението е била вярна към момента на подаването на сигнала и че тази информация попада в обхвата на чл. 3, ал. 3 от правилата.

**(2)** Със защита се ползват и лицата, които помагат на сигнализиращото лице в процеса на подаване на сигнал, лица, които са свързани със сигнализиращото лице и които могат да бъдат подложени на репресивни ответни действия поради сигнализирането, както и юридически лица, в които сигнализиращото лице притежава дялово участие, за които работи или с които е свързано по друг начин в работен контекст.

**(3)** Със защита се ползва и лице, което е подало сигнал за нарушение чрез външния канал на КЗЛД или до институции, органи, служби или агенции на Европейския съюз.

**(4)** Лицата, които анонимно са подали сигнал не по реда на този закон или публично, но анонимно са оповестили информация за нарушения, като впоследствие са били идентифицирани и са станали обект на репресивни ответни действия, имат право на защита.

**(5)** Със защита се ползва и лице, което публично е оповестило информация за нарушение, когато е имало основателна причина да счита, че информацията за нарушението е била вярна към момента на оповестяването, че тази информация попада в обхвата на чл. 3, ал. 1 и е изпълнено някое от следните условия:

**1.** сигнализиращото лице е подало сигнал чрез вътрешен канал при условията на настоящите правила или чрез външен канал до КЗЛД или европейска институция, но по сигнала не са били предприети съответни действия в срок от 3 (три) месеца от потвърждението за получен сигнал или до 6 (шест) месеца, ако сигналът е подаден чрез външен канал и срокът за произнасяне е удължен;

**2**. сигнализиращото лице има основания да смята, че:

**а**) нарушението може да представлява непосредствена или явна опасност за обществения интерес или съществува риск от щети, които не могат да бъдат отстранени;

**б)** в случай на външно подаване на сигнал съществува риск от ответни действия или има вероятност нарушението да не бъде ефективно разгледано поради опасност от укриване или унищожаване на доказателства, съмнение за наличие на тайно споразумение между компетентния орган и извършителя на нарушението, или за съучастие на органа в нарушението, както и поради други специфични конкретни обстоятелства по случая.

**Забрана за ответни действия**

**Чл. 26. (1)** Забранява се всяка форма на ответни действия, заплахи или опити за такива действия спрямо сигнализиращо лице, когато тези действия имат характера на репресия и поставят или могат да поставят сигнализиращото лице в неблагоприятно положение.

**(2)** Забранени форми на ответни действия биха могли да бъдат трудовоправни (в т.ч.: временно отстраняване, уволнение, понижаване в длъжност, изменение мястото или характера на работа, лишаване от полагащи се трудови възнаграждения), личностни (в т.ч.: принуда, отхвърляне, заплашване, физическа или вербална агресия), дискриминационни (пряка или непряка дискриминация, неравностойно или неблагоприятно третиране), търговскоправни (напр. предсрочно прекратяване или разваляне на договор за доставка на стоки или услуги, когато сигнализиращото лице е доставчик) и всяка друга форма на репресия в работен или друг контекст съгласно чл. 33 от ЗЗЛПСПОИН.

**Мерки за подкрепа**

**Чл. 27.** Сигнализиращото лице има право на:

**1.** безплатни и достъпни информация и съвети от КЗЛД относно процедурите и мерките за защита по закона;

**2.** помощ от КЗЛД пред всеки орган, необходима за неговата защита срещу репресивни ответни действия, включително чрез надлежно съобщаване на факта, че лицето има право на защита по Закона за защита на лицата, подаващи сигнали или публично оповестяващи информация за нарушения;

**3.** правна помощ, осигурена от Националното бюро за правна помощ, в наказателни, граждански, административни и в международни споровепо граждански дела, свързани със защитата на сигнализиращото лице във връзка с подадения от него сигнал или оповестената информация, в съответствие със Закона за правната помощ;

**4.** извънсъдебно разрешаване на трансгранични спорове чрез медиация в съответствие със Закона за медиацията - от медиатор, вписан в Единния регистър на медиаторите.

**Случаи на неотговорност на сигнализиращото лице**

**Чл. 28.** Сигнализиращото лице **не** носи отговорност за:

**1.** придобиването на информацията, за която е подаден сигналът или която е публично оповестена, или за достъпа до нея, при условие че това придобиване или този достъп не съставлява самостоятелно престъпление;

**2.** нарушаване на ограниченията за разкриване на информация, предвидени с договор, законов или подзаконов нормативен акт или административен акт, при условие че има основателни причини да счита, че подаването на сигнал или публичното оповестяване на информациятае било необходимо за разкриване на нарушението;

**3.** разкриване със сигнала на информация, която включва и търговска тайна, при положение, че сигналът попада в обхвата на чл. 3, ал. 3 от настоящите правила.

**Тежест на доказване**

**Чл. 29. (1)** В случай на съдебен или административноправен процес, в който сигнализиращото лице твърди, че е било обект на ответни действия, то трябва да докаже, че тези действия са реакция именно на подаден от него сигнал.

**(2)** Не е налице ответно действие във връзка със сигнал, ако преценката на всички обстоятелства в производството сочи, че за прилагането на мярката наложилото я лице има друго законно основание.

**Отговорност на сигнализиращото лице**

**Чл. 30.** Сигнализиращото лице **носи** отговорност за всяко свое действие или бездействие, което не е свързано с подаването на сигнала или не е необходимо за разкриване на нарушението.

**Поверителност**

**Чл. 31. (1)** Сигнализиращото лице има право информацията от сигнала и самоличността му да останат поверителни и да не бъдат разкривани пред лица, различни от лицата, на които тези данни са необходими за изпълняване на служебните им задължения.

**(2)**  Предаването на данни и позоваването на обстоятелства не може да разкрива пряко или косвено самоличността на сигнализиращото лице, както и да създаде предположение за неговата самоличност.

**(3)** Разкриването на самоличността или информацията от сигнала се допуска само при:

**1.** изрично писмено съгласие на сигнализиращото лице;

**2.** предварително писмено и мотивирано уведомяване на сигнализиращото лице, но без да е необходимо неговото съгласие – когато това е необходимо и пропорционално задължение, наложено от българското законодателство или от правото на Европейския съюз в контекста на разследвания от национални органи или на съдебни производства, включително с оглед на гарантиране правото на защита на засегнатото лице;

**3.** без предварително уведомяване и без съгласие на сигнализиращото лице – когато с това се застрашава разследването или съдебното производство;

**4.** без предварително уведомяване и без съгласие на сигнализиращото лице – когато разкриването е в рамките на МБАЛ - БЛАГОЕВГРАД АД, това е необходимо за извършване на проверката и са предприети мерките по чл. 13.

**Обезщетение за вреди**

**Чл. 32**. Сигнализиращото лице има право на обезщетение за имуществените и неимуществените вреди, понесени от него във връзка с подадения сигнал или публично оповестената информация. Приема се, че вредите са причинени умишлено на сигнализиращото лице, освен ако не се докаже противното от другата страна.

**Производства срещу сигнализиращото лице**

**Чл. 33.** Когато срещу сигнализиращото лице е образувано наказателно, гражданско или административно производство във връзка с подаден от него сигнал или публично оповестена информация, то има право да поиска прекратяване на това производство, ако докаже, че е имало основателна причина да предполага, че подаването на сигнала или публичното оповестяване на информацията са били необходими за разкриване на нарушение.

**Защита на засегнато лице**

**Чл. 34.** На засегнатото със сигнала лице се гарантира и предоставя:

**1.** право на защита, включително правото да бъде изслушано;

**2.** право на достъп до отнасящите се до него документи и сведения;

**3.** право на справедлив процес при презумпцията за невиновност;

**4.** поверителност на информацията по сигнала и неразкриване на самоличността му пред лица, различни от лицата, на които тези данни са необходими за изпълняване на служебните им задължения;

**5.** право на обезщетение за всички имуществени и неимуществени вреди, когато е установено, че сигнализиращото лице съзнателно е подало сигнал с невярна информация или публично е оповестило невярна информация, както и когато според обстоятелствата е било длъжно да предположи, че информацията е невярна.

**РАЗДЕЛ VI.**

**ВЪНШНО ПОДАВАНЕ НА СИГНАЛИ И ПУБЛИЧНО ОПОВЕСТЯВАНЕ ЗА НАРУШЕНИЕ**

**Канал за външно подаване на сигнали към КЗЛД**

**Чл. 35. (1)** Сигнализиращото лице може да подаде устен или писмен сигнал чрез външен канал до дирекция „Канал за външно подаване на сигнали“ към КЗЛД или орган и институция на Европейския съюз, независимо дали е подало сигнал чрез вътрешния канал по реда на настоящите правила. Сигнализиращото лице може да избира начина за сигнализиране, като един, комбинация от два начина или и трите начина едновременно. Подаването на сигнал от Сигнализиращото лице едновременно по външен канал до КЗЛД, не е основание за спиране на процедурата по разглеждане на сигнала, подаден по вътрешния канал на МБАЛ - БЛАГОЕВГРАД АД, независимо дали това е обстоятелство е известно на Длъжностното лице по разглеждане на сигналите.

**(2)** Сигнал до КЗЛД може да бъде подаден писмено – по имейл [whistleblowing@cpdp.bg](mailto:whistleblowing@cpdp.bg) или по поща на адрес: София 1592, бул. „Проф. Цветан Лазаров” № 2, както и устно – на място в КЗЛД на адрес: София 1592, бул. „Проф. Цветан Лазаров” № 2.

**(3)** Сигнализиращото лице се ползва от защитата по раздел V. (пети), ако са налице условията по чл. 25, ал. 1 от Правилата.

**(4)** Сигнализиращото лице подава сигнал по реда на ал. 1, когато е налице основателно предположение, че за него съществува риск от ответни, дискриминиращи го действия, както и че няма да бъдат предприети ефективни мерки за проверка на сигнала;

**(5)** КЗЛД проверява редовността и основателността на сигнала по реда и условията на раздел II от Закона за защита на лицата, подаващи сигнали или публично оповестяващи информация за нарушения.

**(6)** Най-късно в срок до 3 (три) месеца от потвърждението за подаден сигнал КЗЛД предоставя на сигнализиращото лице обратна информация. Този срок може да бъде удължен до 6 месеца при надлежно обосновани случаи, изискващи задълбочено разследване.

**Чл. 36. (1)** Сигнализиращото лице може публично да оповести информация за нарушения при висок обществен интерес от предотвратяване на нарушения.

**(2)** Сигнализиращото лице се ползва от защитата по раздел V. (пети) от настоящите правила, ако са налице условията по чл. 25, ал. 1 от Правилата, както и когато е изпълнено някое от следните условия:

**1.** лицето е подало вътрешен сигнал МБАЛ - БЛАГОЕВГРАД АД по реда на настоящите правила или външен сигнал при условията на чл. 35 от Правилата, но по сигнала не са били предприети съответни действия в сроковете, предвидени по чл. 24, ал. 1 и чл. 35, ал. 5 от Правилата;

**2.** лицето има основания да смята, че:

**а)** нарушението може да представлява непосредствена или явна опасност за обществения интерес или съществува риск от щети, които не могат да бъдат отстранени;

**б**) в случай на външно подаване на сигнал по реда на чл. 35 съществува риск от ответни действия или има вероятност нарушението да не бъде ефективно разгледано поради опасност от укриване или унищожаване на доказателства, съмнение за наличие на тайно споразумение между компетентния орган и извършителя на нарушението, или за съучастие на органа в нарушението, както и поради други специфични конкретни обстоятелства по случая;

**(3)** На лица, публично оповестили информация за нарушения, се гарантира незабавна защита от Комисията при поискване от тяхна страна. За целта Комисията уведомява писмено работодателя или другото лице, срещу което е насочена публично оповестената информация, че подателят на сигнала е поставен под защитата на закона, като му се указват последиците, ако срещу подателя на сигнала бъдат предприети репресивни ответни действия.

**ЗАКЛЮЧИТЕЛНИ РАЗПОРЕДБИ**

**§ 1.** Настоящите Правила за вътрешно подаване на сигнали по ЗЗЛПСПОИН са приети от Съвета на директорите на МБАЛ - БЛАГОЕВГРАД АД с решение, отразено в Протокол № 8 от проведено на 21.03.2025 г. заседание на Съвета на директорите, влизат в сила от датата на приемането им и отменят всички предходни правила, приети в лечебното заведение, по този закон, в случай че има такива приети.

**§ 2.** Настоящите Вътрешни правила се поддържат в актуален вид чрез преглед най-малко веднъж на три години и анализ на практиката по прилагането на ЗЗЛПСПОИН.

**§ 3.** Изменение и/или допълнение на настоящите Вътрешни правила се извършва по реда на тяхното приемане в 14-дневен срок от възникване на основание за това.

**§ 4.** Всяко нарушение на настоящите Правила е основание за налагане на дисциплинарна отговорност от нарушилия ги служител по реда на Кодекса на труда.

**§ 5.** За неуредените в настоящите Правила въпроси се прилагат разпоредбите на Закона за защита на лицата, подаващи сигнали или публично оповестяващи информация за нарушения /ЗЗЛПСПОИН/, Вътрешните правила за защита на личните данни на МБАЛ - БЛАГОЕВГРАД АД, Наредбата на Комисията за защита на личните данни за воденето на регистъра по чл. 18, ал. 4 от ЗЗЛПСПОИН и за препращане на вътрешните сигнали към нея и Методическите указания на КЗЛД по прилагането на закона.

**§ 6.** Настоящите правила са приети на основание чл. 13 от Закона за защита на лицата, подаващи сигнали или публично оповестяващи информация за нарушения /ЗЗЛПСПОИН/ и чл. 9 от Директива (ЕС) 2019/1937 на Европейския парламент и на Съвета от 23 октомври 2019 година относно защитата на лицата, които подават сигнали за нарушения на правото на съюза.

***ПРИЛОЖЕНИЯ:***

***Приложение № 1.*** Формуляр за регистриране на сигнал за подаване на информация за нарушения по ЗЗЛПСПОИН;

***Приложение № 2.*** Регистър на сигналите по ЗЗЛПСПОИН;

***Приложение № 3.*** Образец на заповед за определяне на Длъжностно лице по разглеждане на сигналите;

***Приложение № 4.*** Декларация за конфиденциалност и липса на конфликт на интереси;

***Приложение № 5.*** Инструкция за работа към Длъжностното лице по разглеждане на сигналите, заедно с образци на документи, обичайно съставяни от Длъжностно лице в хода на неговата работа;

***Приложение № 6.*** Образец на индивидуален доклад, приключващ проверката по сигнал;

***Приложение № 7.*** Информация до правоимащите лица за възможността за подаване на сигнал по ЗЗЛПСПОИН;

***Приложение № 8.*** Писмо за изпращане на статистическа информация до КЗЛД по реда на чл. 18, ал. 5 от ЗЗЛПСПОИН.